TSR พุ่งแรง 11% ตอบรับ SABUY เข้าลงทุน ลุยเครื่องใช้ไฟฟ้า-สินเชื่อ
TSR พุ่งแรง 11% หลัง SABUY เข้าลงทุน TSR-TSRL ต่อยอดธุรกิจจำหน่ายเครื่องใช้ไฟฟ้า และการให้สินเชื่อส่วนบุคคล
TSR พุ่งแรง 11% หลัง SABUY เข้าลงทุน TSR-TSRL ต่อยอดธุรกิจจำหน่ายเครื่องใช้ไฟฟ้า และการให้สินเชื่อส่วนบุคคล
3 พ.ค. 2565

ผู้สื่อข่าวรายงานว่า (3 พ.ค. 65) ราคาหุ้น บริษัท เธียรสุรัตน์ จำกัด (มหาชน) หรือ TSR ณ เวลา 12:03 น. อยู่ที่ระดับ 4.50 บาท เพิ่มขึ้น 0.44 บาท หรือ 10.84% โดยทำจุดสูงสุดที่ 4.74 บาท และทำจุดต่ำสุดที่ 4.18 บาท ด้วยมูลค่าการซื้อขาย 155.23 ล้านบาท โดยราคาหุ้นปรับตัวขึ้นทำนิวไฮรอบ 10 เดือน

โดยราคาหุ้น TSR ปรับตัวขึ้นแรงตอบรับข่าวดีจากกรณี บริษัท สบาย เทคโนโลยี จำกัด (มหาชน) หรือ SABUY เปิดเผยว่า ที่ประชุมคณะกรรมการบริษัทฯ ได้พิจารณาและมีมติสำคัญ ได้มีมติอนุมัติการออกและจัดสรรหุ้นเพิ่มทุนแบบมอบอำนาจทั่วไป (General Mandate) ครั้งที่ 1 โดยการออกและจัดสรรหุ้นสามัญเพิ่มทุนของบริษัทให้บุคคลในวงจำกัด (Private Placement) ไม่เกิน 67,639,640 หุ้น (ซึ่งไม่เกิน 10% ของทุนชำระแล้วของบริษัทฯ ณ วันที่คณะกรรมการของบริษัทฯ มีมติให้มีการเพิ่มทุนแบบมอบอำนาจทั่วไป) ในราคาเสนอขาย 28 บาทต่อหุ้น คิดเป็นมูลค่ารวม 1,893,909,920 บาท ให้แก่บุคคลในวงจำกัด (Private Placement) จำนวน 6 ราย มีนักลงทุนเป็นทั้งบุคคลธรรมดา และนิติบุคคล ซึ่งมีศักยภาพในการลงทุนได้จริง รวมทั้งมีความรู้และประสบการณ์เหมาะสม หรือศักยภาพในการที่จะเป็นประโยชน์หรือส่งเสริมการดำเนินงานของบริษัทฯ ในระยะยาว หรือเป็นหุ้นส่วนเชิงกลยุทธ์ (Strategic Shareholder)
สำหรับการเพิ่มทุนในครั้งนี้จะช่วยให้บริษัทฯ มีโครงสร้างเงินทุนที่แข็งแกร่ง และสามารถเข้าลงทุนในบริษัทฯ TSR ซึ่งเข้าลงทุนในหุ้นสามัญ จำนวนไม่เกิน 136,900,000 หุ้น หรือคิดเป็น 24.90% ของ TSR จากนายวีรวัฒน์ แจ้งอยู่, นางสาวสวิตา แจ้งอยู่ นายเอกรัตน์ แจ้งอยู่ และนางสาวเธียรวรรณี แจ้งอยู่ และบริษัทเบตเตอร์ ดรีมส์ จำกัด โดยบริษัทฯ จะชำระค่าตอบแทน จำนวนไม่เกิน 533,910,000 บาทให้แก่กลุ่มแจ้งอยู่
ทั้งนี้การเข้าลงทุนในหุ้นสามัญเพิ่มทุนเพิ่มทุนจำนวนไม่เกิน 8,570,243 หุ้น หรือคิดเป็น 30% ในบริษัท เธียรสุรัตน์ ลีสซิ่ง จำกัด (TSRL) ผู้ประกอบธุรกิจการเงินที่ไม่ใช่ธนาคาร (Non-Bank) ภายใต้แบรนด์ “ผ่อนสบาย” โดยมีการประกอบธุรกิจหลักคือการจำหน่ายเครื่องใช้ไฟฟ้าโดยการผ่อนชำระ และการให้สินเชื่อส่วนบุคคลภายใต้การกำกับและสินเชื่อทะเบียนรถ โดยบริษัทฯ จะชำระค่าหุ้นสามัญเพิ่มทุนจำนวนไม่เกิน 81,503,011 บาทให้แก่ TSRL